Kierchbierg

De **Kierchbierg** ass ee vun de 24 offizielle Quartiere vun der Stad Lëtzebuerg a läit am Nordoste vun der Haaptstad. En ass mam Rescht vun der Stad haaptsächlech duerch d'Rout Bréck verbonnen.

## Geographie
De Kierchbierg ass 336,82 Hektar grouss a läit op enger Héicht tëscht 267,7 an 368,3 m. E grenzt am Norden u Weimeschkierch an dann, am Sënn vun der Auer, un d'Gemeng Nidderaanwen an d'Quartiere Neiduerf/Weimeschhaff, Clausen, Pafendall an Eech.

## Geschicht
Mam Gemengerecht vun 1796 gouf de Kierchbierg en Deel vun der Gemeng Eech.

Den 1. Juli 1920 (Gesetz vum 30. Juni 1920) huet d'Gemeng Eech, zu där och de Kierchbierg gehéiert huet, mat der Stad Lëtzebuerg fusionéiert.

### Den ''ale'' Kierchbierg
Vum Kierchbierg ass ni vill geschwat ginn, e louch e bësse vun allem aneren ewech. Et war eng Uertschaft, wou bal kee sech hi veriert huet, wou Bauere gelieft hunn, déi haaptsächlech Gromperen a Kabes ugebaut hunn.

Wéi d'Neiduerf nach keng eege Par war an zur Par Weimeschkierch gehéiert huet, sinn d'Awunner vum Neiduerf aus iwwer de Bierg op Weimeschkierch an d'Kierch gaangen a sou krut de Bierg säin Numm.

D'Kierch um Kierchbierg ass 1875 gebaut ginn.

Bis an d'1960er Jore gouf et just déi al Uertschaft déi op dem nërdleche Virspronk vum Plateau, tëscht dem Mäertesgronn an dem Sichegronn.

Um westleche Plateau vum alen Duerf, um Flouer Schëttermarjal, gouf an de Joren 1969 - 1972 den éischten Urbaniséierungsplang entworf an duerno vum Grupp Willy Hein gebaut. 1980 ass d'Joseph-Bech-Bréck opgaangen, déi zanterhier den *ale* mam *neie* Kierchbierg op engem méi kuerze Wee verbënnt.

Am Juli 2016, no der Virstellung vum neie Bebauungsplang (PAG) vun der Stad Lëtzebuerg, gouf et eng Poleemik, well deem Plang no en zousätzlecht Lotissement op Schëttermarjal virgesinn ass. No engem Recours huet d'Verwaltungsgeriicht de PAG vun der Stad annuléiert, en Urteel dat am Mee 2021 vun der Cour administrative confirméiert gouf.

### Den ''neie'' Kierchbierg

De Plateau vum Kierchbierg huet eréischt an den 1960er Joren ugefaange sech richteg z'entwéckelen. Um südëstleche Virspronk tëscht dem Sichegronn oder dem haitege *[[Boulevard Konrad-Adenauer|Boulevard Konrad Adenauer]]* an der *[[Rue des Muguets]]* um Weimeschhaff ware just Wisen a Stécker. No engem Gesetz vun 1961, duerch dat de *[[Fonds d'urbanisation et d'aménagement du plateau de Kirchberg]]* gegrënnt gouf, huet de Lëtzebuerger Staat 350 ha um Plateau requisitionéiert; d'Baueren an d'Gäertner kruten 330.000 Lëtzebuerger Frang pro Hektar. Zil war et, d'Gebaier vun den europäeschen Institutioune vu Lëtzebuerg do opzeriichten. Sou sinn no an no d'Gebaier vum Europäesche Geriichtshaff, der Cour des comptes, dem Generalsekretariat vum Europaparlament, der Europäescher Investitiounsbank, der Europaschoul, asw. gebaut ginn.

Et gouf alt kritiséiert, de Staat hätt ze vill expropriéiert, an och däitlech ënner dem Wäert; de Méiwäert, deen de *Fonds* beim Weiderverkaf vun den Terraine gemaach huet, gouf ë.&nbsp;a. fir de Bau vun der Rouder Bréck gebraucht.

1975 huet d'SNHBM hiren éischte Wunnengsbauprojet um Kierchbierg virgestallt. Op 25 ha goufen am « Domaine du Kiem » um nordëstleche Wupp vum Quartier an enger éischter Phas fënnef Residence mat jo 12 Stäck a 14 Haiser mat 4-6 Stäck gebaut. Derbäi koumen och 169 Eefamilljenhaiser gradewéi eng Schoul, Spillplazen a Sportinfrastrukturen. Bis haut gouf de Wunnquartier ëmmer nees vergréissert.

Enn vun den 1980er Joren huet de Kierchbierg sech och fir aner Aktivitéiten opgemaach an et ass do neie Wunnraum, eng nei Geschäftswelt (Assurancen, Banken, de Sëtz vun der RTL Group) an nei Fräizäitariichtungen (d'Olympesch Piscine an der Coque, de Kino Utopolis (haut: Kinepolis), d'Philharmonie, de Musée d'Art Moderne Grand-Duc Jean, asw.) entstanen.

Gläichzäiteg gouf d'Autobunn A1 zu engem Stadboulevard, der Avenue John F. Kennedy, zeréckgebaut. Dës Aarbechten hu vum Enn vun den 1990er Jore bis ëm 2013 gedauert, wéi an der leschter Phas tëscht der Neier Bréck an der Place de l'Europe den Dall vun der Champangshiel mat 140.000 Kubikmeeter Gestengs, dat beim Bau vum Tunnel Grouft uegefall war, opgefëllt gouf, fir e Kräizungsuschloss mam Boulevard Konrad-Adenauer ze schafen. 2016-17 goufen d'Gleiser vum Tram geluecht, deen an der ganzer Längt iwwer d'Avenue Kennedy fiert.

Vun 1994 u gouf en Arboretum ageriicht, den Arboretum Kierchbierg, dee sech op dräi nei ugeluecht Parken um Kierchbierg opdeelt: Parc central, Park Réimerwee, Park Klosegrënnchen.

Um Kierchbierg hunn 2005 20.500 Leit geschafft, a knapps 2.000 hunn der do gewunnt. Bannent zwanzeg Joer hat sech d'Awunnerzuel uganks 2025 mat 10.725 Leit méi wéi verfënneffacht. 

#### Zukünfteg Entwécklung
De *Fonds de Kirchberg* realiséiert an den nächste Joren nach weider Urbaniséierungspläng, absënns um ''Kuebebierg'', op ''Laangfur'', gradewéi d'Projete *[[Gréngewald West]]* an *[[JFK Süd]]*. Ausserdeem soll an de Quartiere *Kuebebierg* a *Laangfur* eng weider Linn vum Tram fueren.

## Awunner
Op den  hunn um Kierchbierg  Leit gewunnt. Den Undeel vun de Lëtzebuerger louch bei &nbsp;% géintiwwer &nbsp;% Auslänner.

## Literatur
* LCTO, Broschüre: Kirchberg - Architektur und Kunst im öffentlichen Raum online
* Helweg-Nottrot, Ina, 2001, *Kirchberg, 1961 - 2001*, Éditioun: Fonds d'urbanisation et d'aménagement du plateau de Kirchberg, ISBN 2-9599770-1-7
* Thoma, Jean, 2001, *Kirchberg: Kirchberg-Siechengrund in früheren Zeiten: eine Dokumentation zur Geschichte des Dorfes und der Bewohner,* Éditioun: Steinsel: J. Thoma, ISBN 2-87996-936-0

## Biller

CoqueKierchbierg.jpg|D'Coque an am Hannergrond d'EU-Verwaltungsgebaier


Luxembourg Pfaffenthal Kirchberg 06.jpg|Verwaltungsgebaier a Mudam um Kierchbierg, vum Pescatore Park aus gesinn. Riets ënnen: d'Pafendaller Kierch.
Luxembourg Kirchberg as from montée Pfaffenthal 01.jpg|Vun der *Montée du Pfaffenthal* aus gesinn.
Luxembourg - Porte de Kirchberg - Panorama.jpg|D'„Porte de Kirchberg“ a Richtung vun der Uewerstad


EP - Kirchberg from the skies 2025 (1).jpg|d'Institutioune vun der Europäescher Unioun um Kierchbierg
EP - Kirchberg from the skies 2025 (2).jpg
EP - Kirchberg from the skies 2025 (3).jpg


## Kuckt och
* Arboretum Kierchbierg

## Literatur

* Fernand Théato, 2006, *Den (ale) Kierchbierg* an: *[https://a-z.lu/primo-explore/fulldisplay?docid=ALEPH_LUX01000568851&context=L&vid=BIBNET&search_scope=All_content&tab=all_content& Kräiz a quier duerch d'Stad an d'Gemeng Lëtzebuerg]*, Chorale Sang & Klang. S. 66-68 
* Fernand Théato, 2006, *Kabesfelder a Gromperestécker? De Kierchbierger Plateau* an: *Kräiz a quier duerch d'Stad an d'Gemeng Lëtzebuerg*, Chorale Sang & Klang. S. 69-73 
* Fernand Théato, 2006, *Den Nuebel vun Europa ass de Neie Kierchbierg* an: *Kräiz a quier duerch d'Stad an d'Gemeng Lëtzebuerg*, Chorale Sang & Klang. S. 74-77

## Um Spaweck

* Offiziell Säit vum ''Fonds d'Urbanisation et d'Aménagement du Plateau de Kirchberg''